Hamiltons siste Mercedes-lansering: – Følsomt
Lewis Hamiltons (39) bil for hans 12. og siste sesong i Mercedes er klar. For to uker siden ble det klart at Hamilton gjør sjokkovergang til Ferrari etter den kommende sesongen.  – Det har selvsagt vært følsomt, sier Hamilton på en lansering av Mercedes-bilen til den nye sesongen av Formel 1. Det er første gang han viste seg på et offentlig arrangement siden Ferrari-nyheten kom ut.  – Det er veldig surrealistisk å være her. Jeg kom hit i 2013, sier Hamilton. – Fokuset hele perioden med vintertreningen nå, har vært å få laget tilbake der vi en gang var. Vi har hatt noen tunge år, sier Hamilton. Med Hamilton inn i Ferrari, må Carlos Sainz vike i Ferrari neste år. Spanjolen har kjørt Ferrari siden 2021.  Ferrari-sjef Frederic Vasseur ser stort potensial med Hamilton og Charles Leclerc som Ferraris neste duo. Frederic Vasseur og Hamilton jobbet sammen før Hamilton kom inn i Formel 1.  – Vi har hatt et godt forhold i over 20 år. Vi har alltid hatt kontakt og dette (Ferrari-overgangen) skjedde av dette, steg for steg, sier Vasseur, ifølge BBC. Leclerc forteller at han ble informert om Ferraris samtaler med Hamilton før han selv inngikk en ny avtale med det italienske bil-ikonet. – Slike ting skjer ikke over natten. Det tar tid og jeg var klar over diskusjonene, sier Leclerc. – Ellers vil jeg ikke kommentere så mye, på grunn av respekt for Sainz, sier Leclerc.  Det er kjent at Leclerc og Hamilton har et godt forhold. De har spilt skytespillet Call of Duty sammen blant annet. Etter overgangen ble offentliggjort har de pratet sammen. – Han er en stor mester. Det er alltid interessant å ha en ny lagkamerat, for du lærer nye ting og spesielt når det er en som har vunnet VM syv ganger.  Formel 1-sesongen 2024 begynner 2. mars i Bahrain. Red Bulls Max Verstappen har blitt verdensmester de tre seneste årene. Lewis Hamilton vant de fire sesongene før det. Ferrari har ikke vunnet siden 2007 med Kimi Räikkönen. 
Lewis Hamilton viste seg offentlig for første gang siden Ferrari-overgangen ble kjent Det skjedde da Mercedes presenterte sin nye bil til 2024-sesongen Ferrari-fører Charles Leclerc virker positiv til å få Hamilton som lagkamerat i 2025